La Bibia piemontèisa/Testament Neuv/At/At 6


J’At dj’apòstoj

6

A stabilisso dij diàconi 

An coj dì lì, coma ch’a chërsìa ‘l nùmer dij dissépoj, ij Giudé ‘d lenga greca ch’a j’ero an tra ‘d lor a son lamentasse dij Giudé ‘d lenga ebràica përchè soe vidoe a j’ero lassà da banda ant ël servissi ordinari dla distribussion dle vivande. Parèj ij Dódes a l’han ciamà ansema tùit ij dissépoj e a l’han dije: “A va nen bin che nojàutri i lasso da banda la predicassion ëd la Paròla ‘d Nosgnor për butesse a fé ij taulegiant.Vardé, donca, ij mè frèj, ëd serne set òm tra ‘d voi ch’a l’àbio na bon-a arputassion, pien dë Spirit Sant e ‘d saviëssa: a lor i-j daroma cola responsabilità-lì. Për lòn ch'a riguarda nojàutri, i seguitroma a ocupesse dla preghiera e dël servissi dla Paròla”. Col discors-lì a l’é piasuje a tuta l’adunansa ch’a j’era lì present. Parèj a l’han fàit l’elession ëd Stevo - n’òm pien ëd fede e dë Spirit Sant - Flip, Pròcoro, Nicànore, Timon, Parmena, e Nicòla, n’òm d’Antiochia ch’a già a l’avìa convertisse al Giudaism. A l’han presentaje a j’apòstoj che, dòp d’avèj pregà, a l’han faje l’imposission ëd le man.

La Paròla ‘d Nosgnor a seguitava a propaghesse e ‘l nùmer dij dissépoj a chërsìa motobin an Gerusalem, e fin-a ‘n gran nùmer ëd sacerdòt giudé a acetava la fede.

Stevo a l’é arestà 

Ora Stevo, pien ëd fede e ‘d potensa, a fasìa ‘d gran miracoj e ‘d gran prodis an mes al pòpol. Ma cheidun ëd la Sinagoga dij S-ciav Liberà, coma ch’a l’era ciamà, a l’é butasse a fé ‘d discussion con chiel. Coj-lì a j’ero ‘d Giudé da Cirene, Lissandria, Cilicia e dla provincia dl’Asia. A podìo nen contrarié la saviëssa e lë Spirit ch’a parlava për sò mojen. Anlora a l’han sobornà cheidun ch’a disèissa: “I l’oma sentilo bëstëmmié contra Mosé e contra Nosgnor”. Parèj a l’han cissà na solevassion dël pòpol e la reassion dij notabij e dij magister ëd la Lege e a l’han falo aresté, e a l’han ëmnalo dë 'dnans al Consej. Ambelelà a l’han presentà dij testimòni fàuss ch’a disìo: “St’òm-sì a chita nen ëd fé 'd discors ch’a son mach ëd bëstëmmie contra ‘l Templi sant e contra la Lege. Nojàutri i l’oma sentije dì che col Gesù ‘d Nasareth a dësblerà ‘l Templi e ch’a cangerà le ordinanse ch’a l’ha dane Mosé!”.

Coma tuti coj ch’a l’ero astà ant ël Consej a l’avìo j’euj fiss an sù Stevo, a l’han vëddù soa facia splendrienta coma cola ‘d n’àngel.

Nòte 

Bibia
Testament Neuv
At